અમિતાભ બચ્ચન કહે છે કે કચ્છ નહીં દેખા તો કુછ નહીં દેખા; પણ જો અલગ-અલગ જાતિ-જ્ઞાતિનું સંગીત, લોક-સંગીત, ચિત્રકામ, માટીકામ, ભરતકામ જેવી કલા અને અસલ સંસ્કૃતિનો મુંબઈમાં બેસીને લહાવો લેવો હોય તો સેન્ટ્રલ માટુંગામાં આવેલી માટુંગા બોર્ડિંગમાં આયોજિત કચ્છ કલા ઉત્સવમાં આંટો મારી આવો. યસ, શ્રી હીરજી ભોજરાજ ઍન્ડ સન્સ ક.વી.ઓ. જૈન છાત્રાલયની સ્થાપનાનાં ૧૦૦ વર્ષની ઉજવણી નિમિત્તે સંસ્થાએ કચ્છના ધબકારસમી પરંપરાગત હસ્તકળાનું, લોકસંગીતનું, નૈસર્ગિક પ્રવાસના પ્રદર્શનનું અને ખાન-પાનનું ત્રણ દિવસનું આયોજન કર્યું છે. ગઈ કાલે શરૂ થયેલા આ પ્રદર્શનમાં લુપ્ત થતી જતી અનેક હસ્તકળાઓના સ્ટૉલ્સ છે, જ્યાં એ કારીગરીના બેનમૂન પીસ વેચાણ માટે પણ છે અને એ આર્ટનું લાઇવ ડેમોન્સ્ટ્રેશન પણ છે. તો કરીએ ભાતીગળ ભોમકા કચ્છની કલાત્મક સંસ્કૃતિનો પરિચય.